Diari Oficial de la Generalitat Valenciana


Sumari del DOGV 3720, del 30-03-2000 (2000/2298)

Notificació de la Resolució de 15 de març de 2000, del conseller d'Obres Públiques, Urbanisme i Transports, en el recurs de reposició interposat pels interessats contra la desestimació, per silenci administratiu, de sol·licitud de reversió d'una parcel·la expropiada per a l'execució del polígon residencial Accés d'Ademús.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3720

Data del DOGV
:   30-03-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/2298


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la Resolució de 15 de març de 2000, del conseller d'Obres Públiques, Urbanisme i Transports, en el recurs de reposició interposat pels interessats contra la desestimació, per silenci administratiu, de sol·licitud de reversió d'una parcel·la expropiada per a l'execució del polígon residencial Accés d'Ademús. [2000/X2298]
  
D'acord amb l'article 59.4 de la Llei de Règim Jurídic de les Administracions Públiques i del Procediment Administratiu Comú, i no havent estat possible la notificació als interessats en el seu domicili, per la present es procedeix a la notificació de la Resolució de 15 de març de 2000, del conseller d'Obres Públiques, Urbanisme i Transports, en el recurs de reposició interposat pels interessats contra la desestimació, per silenci administratiu, de sol·licitud de reversió d'una parcel·la expropiada per a l'execució del polígon residencial Accés d'Ademús.
  
Resolució
  
"Vist el recurs interposat per Matilde Ballester Galindo i María Isabel Ballester Galindo, contra la desestimació per silenci administratiu de la sol·licitud de reversió de la parcel·la de referència, expropiada per a l'execució del polígon residencial Accés d'Ademús, en atenció a la proposta de resolució emesa per la Direcció General d'Arquitectura i Habitatge, i seguit el procediment legalment establit, es dedueixen els següents:
  
Fets
  
Primer. L'Institut Nacional de l'Habitatge, a través de la Gerència d'Urbanització, inicià l'expedient d'expropiació forçosa del polígon Accés d'Ademús, ubicat en els termes municipals de Burjassot i Paterna, amb la finalitat d'obtenir sòl urbà per a la construcció d'habitatges de conformitat amb el que disposa l'article 121 i concordants de la Llei de Règim del Sòl i Ordenació Urbana, de 12 de maig de 1956, vigent en aquell moment.
  
Segon. En condició de propietaris de la parcel·la identificada amb el número 216 del polígon de referència afectada per l'expedient expropiatori seguit al moment oportú figuraven Lorenzo Ballester Alonso i Matilde Galindo Agramunt.
  
Tercer. L'Institut Nacional de l'Habitatge prengué possessió de la finca relacionada, tal com consta en l'acta d'ocupació de data 20 de juny de 1963, amb la finalitat de destinar-la a les construccions previstes en l'expropiació, de conformitat amb el que disposa l'esmentat article 121, i de la titularitat de la qual dóna fe l'anotació que figura en el Registre de la Propietat de Paterna.
  
Quart. Per acord del Consell de data 25 d'octubre de 1996, la parcel·la 216 s'aportà al capital social de l'Institut Valencià de l'Habitatge, SA, amb la finalitat de donar-li el destí públic per al qual fou expropiada.
  
Cinqué. El 25 d'octubre de 1999, Matilde Ballester Galindo i María Isabel Ballester Galindo presentaren en aquesta Conselleria d'Obres Públiques, Urbanisme i Transports un escrit en el qual sol·licitaven la reversió de la parcel·la expropiada.
  
Sisé. Davant l'absència de resolució expressa dins del termini previst, i considerant el caràcter desestimatori del silenci administratiu per entendre que afecta facultats relatives al domini públic o al servei públic, les interessades presentaren el 14 de febrer de 2000 recurs d'alçada davant el conseller d'Obres Públiques, Urbanisme i Transports.
  
Seté. El IVH, SA, ha emés, en data 7 de febrer de 2000, un informe en el qual queda constància de la no execució en l'esmentada parcel·la, a data de hui, de les construccions previstes en l'expropiació, encara que, en la mesura que es tracta d'un polígon residencial de grans dimensions, una part dels habitatges, dels equipaments i de les infraestructures sí que s'han realitzat.
  
Vuité. Davant l'error de les recurrents en la qualificació del recurs, ja que ens trobem davant un acte presumpte que posa fi a la via administrativa, des d'aquesta conselleria es tramita, atés que d'aquest es dedueix el vertader caràcter, com a recurs de reposició.
  
Fonaments de dret
  
Primer. El conseller d'Obres Públiques, Urbanisme i Transports és el competent per a resoldre aquest recurs de reposició en virtut de l'atribució establida en l'article 7 del Decret 225/1999, de 15 de desembre, del Govern Valencià, pel qual s'aprova el Reglament Orgànic i Funcional d'aquesta conselleria.
  
Segon. L'article 110.2 de la Llei 4/1999, de 13 de gener, de modificació de la Llei 30/1992, de Règim Jurídic de les Administracions Públiques i del Procediment Administratiu Comú, estableix la procedència de la tramitació del recurs qualificat erròniament pel recurrent, sempre que es deduïsca el vertader caràcter.
  
Tercer. L'article 54.1 de la Llei de 16 de desembre de 1954, d'Expropiació Forçosa, estableix que en el cas de no executar-se l'obra o no establir-se el servei que motivà l'expropiació, així com si hi haguera alguna part sobrant dels béns expropiats, o desapareguera l'afectació, el primitiu amo o els seus drethavents poden recobrar la totalitat o la pare sobrant de l'expropiat, abonant a l'administració el preu just.
  
Quart. El article 64.2 del Reglament de la Llei d'Expropiació Forçosa, aprovat per Decret de 26 d'abril de 1957, determina que transcorreguts cinc anys des de la data en què els béns o drets expropiats quedaren a disposició de l'administració sense que s'haguera iniciat l'execució de l'obra o establit el servei, o dos anys des de la data prevista a aquest efecte, els titulars d'aquells béns o drets, o els seus drethavents, podran advertir a l'administració expropiant del seu propòsit d'exercitar la reversió, podent efectivament exercitar-la si transcorren dos anys més des de la data d'avís sense que s'haguera iniciat l'execució de l'obra o establit el servei.
  
Cinqué. Independentment que de l'aplicació de l'esmentat article 54.1 de la LEF es puga deduir la procedència de la sol·licitud de reversió, l'article 64.2 del Reglament determina la necessitat de complir el tràmit d'advertir a l'administració expropiant del propòsit de reclamar la reversió i d'esperar durant un termini de dos anys per a poder exercitar-la. En aquest sentit, i en la mesura que no consta en aquestes dependències cap avís de les recurrents amb aquesta finalitat d'advertència, s'ha d'entendre que no concorren els pressupòsits essencials per al reconeixement de la pretensió d'aquestes. Encara que, a pesar d'això, i d'acord amb la jurisprudència del Tribunal Suprem que entén que aquest avís no s'ha de trobar necessàriament revestit d'específiques formalitats, hem de considerar l'escrit presentat el 25 d'octubre de 1999 com l'avís del propòsit d'exercir la reversió.
  
Per tot això, vistos els preceptes legals esmentats i la resta de general i pertinent aplicació, així com la proposta de resolució emesa per la Direcció General d'Arquitectura i Habitatge i l'Informe favorable del Servei Jurídic, fent ús de les competències que tinc atribuïdes, resolc:
  
Desestimar el recurs de reposició interposat per Matilde Ballester Galindo i María Isabel Ballester Galindo contra la desestimació, per silenci administratiu, de la sol·licitud de reversió de la parcel·la 216 expropiada per a l'execució del polígon residencial Accés d'Ademús, per no haver realitzat el tràmit previ de l'avís del propòsit d'exercitar la reversió.
  
Estimar l'escrit presentat per les interessades el 25 d'octubre de 1999 com a avís a l'administració expropiant del propòsit d'exercitar la reversió, i és, per tant, aquesta la data a partir de la qual comença el termini de dos anys per a l'exercici d'aquesta reversió si no s'iniciara l'execució de l'obra o establira el servei.
  
Aquesta resolució es notificarà a les interessades, i les advertirà que contra aquesta, en la mesura que posa fi a la via administrativa, podran interposar recurs contenciós administratiu en el termini de 2 mesos, comptadors des de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa l'article 46 de la Llei de 29/1998, de 13 de juliol, reguladora de l'esmentada jurisdicció, sense perjudici que hi puguen exercir, si escau, qualsevol altre que estimen pertinent.
  
València, 15 de març de 2000.- El conseller d'Obres Públiques, Urbanisme i Transports: José Ramón García Antón".